Page:Gospel of Saint Matthew in West-Saxon.djvu/146

XXVI, 57] 51. Witudlīce ān þǣra þe mid þām Hǣlende wæs ābrǣd hys swurd, and āslōh of ānys þǣra sācerda ealdres þēowan ēare.

52. Đā cwæð sē Hælend tō hym, Dō þīn swurd on hys scǣþe; witodlīce ealle þā ðe swurd nymað, mid swurde hig forwurþað.

53. Wēnst þū þæt ic ne myhte biddan mīnne Fæder þæt hē sende mē nū mā þonne twelf ēorydu engla?

54. Hū magon bēon gefyllede þā hālgan gewritu þe be mē āwritene synt, for þām þus hyt gebyrað tō bēonne?

55. On þǣre tīde cwæð sē Hǣlend tō þām folce, Eall swā tō þēofe gē synt cumene mid swurdum and mid sāhlum mē tō nymenne; dæghwāmlīce ic sæt mid ēow on þām temple and lǣrde ēow, and gē mē ne nāmon.

56. Đis eall ys geworden þæt ðǣra wītegena hālgan gewritu sȳn gefyllede. Þā flugon ealle þā leorningcnihtas, and forlēton hyne.

57. And hig genāmon þone Hǣlend, and don hyne tō Caiphan þǣra sācerda ealdre ðā bōceras and þā ealdras gesamnod wǣron.